Mboweni: ‘Dit sal moeilik wees om SAL te verkoop’Tito Mboweni. Foto: Elmond Jioyane/GCIS Tito Mboweni, minister van finansies, het gesê dit sal moeilik wees om ŉ private ekwiteitsvennoot vir die Suid-Afrikaanse Lugdiens (SAL) te vind. “Ek twyfel of mens ŉ kandidaat sal kry om in te kom,” het Mboweni Donderdag aan ŉ gesamentlike sitting van die parlement se finanskomitees gesê. Hy het bygevoeg dat die lugdiens se skuldlas van R21 miljard beleggers sal afskrik. Volgens Mboweni word SAL nie deur die meerderheid van Suid-Afrika se werkersklas gebruik nie en het hy aan LP’s gevra of dit nie beter sal wees om staatsfinansiering na treine en ander vervoermiddels te kanaliseer nie. Die minister het soos in sy mediumtermynbegrotingstoespraak weer die voorbeeld van Swissair in Switserland herhaal. Swissair is in 2002 gesluit nadat die regering dit vir jare finansier het. “Swissair het misluk en dit is gesluit. Hulle het dit gesluit want hulle het nie geweet hoe om dit te bestuur nie.” Volgens Mboweni kan SAL se probleme deels toegeskryf word aan kontrakte waar verskaffers opgedrewe pryse hef. “Ek sê nie ons moet dit [SAL] onmiddellik sluit nie, maar ek sê net ons moet mooi daaroor dink.” Mboweni het Woensdag tydens sy mediumtermynbegrotingsraamwerk aangekondig dat SAL ŉ bykomende R5 miljard sal kry om sy skuld te betaal. SAL het in die vorige boekjaar ŉ verlies van meer as R5,5 miljard aangeteken.